PROJEKTS

LATVIJAS REPUBLIKAS MINISTRU KABINETS

2013.gada \_\_\_.\_\_\_\_\_\_\_\_\_\_\_\_\_ Noteikumi Nr.\_\_\_\_

Rīgā prot. Nr.\_\_ \_\_\_ §)

**Latvijas pilsonības zaudēšanas un atjaunošanas kārtība**

Izdoti saskaņā ar Pilsonības likuma 11.panta trešo daļu,

23.panta piekto daļu, 24.panta piekto daļu un 25.panta septīto daļu

**I. Vispārīgie jautājumi**

1. Noteikumi nosaka kārtību, kādā izskata personas iesniegumu un tam pievienotos dokumentus par atteikšanos no Latvijas pilsonības vai par Latvijas pilsonības atjaunošanu, kā arī kārtību, kādā tiek atņemta Latvijas pilsonība.

 2. Iesniegumu par atteikšanos no Latvijas pilsonības un tās atjaunošanu, kā arī dokumentus par Latvijas pilsonības atņemšanu izskata Pilsonības un migrācijas lietu pārvalde (turpmāk – pārvalde).

 3. Lēmumu par Latvijas pilsonības zaudēšanu, atjaunošanu un Latvijas pilsonības atņemšanu pieņem pārvaldes priekšnieks vai viņa pilnvarota amatpersona.

**II. Atteikšanās no Latvijas pilsonības**

4. Persona iesniegumu par atteikšanos no Latvijas pilsonības iesniedz pārvaldē personiski, pa pastu, vai elektroniski normatīvajos aktos noteiktajā kārtībā vai ar Latvijas diplomātiskās un konsulārās pārstāvniecības starpniecību.

 5. Iesniedzot iesniegumu par atteikšanos no Latvijas pilsonības, persona uzrāda personu apliecinošu dokumentu un iesniegumam pievieno dokumentu, kas apliecina, kādas valsts pilsonība personai ir vai tiek garantēta. Ja dokumenti tiek nosūtīti pa pastu vai elektroniski, iesniegumam pievieno personu apliecinoša dokumenta un dokumenta, kas apliecina, kādas valsts pilsonība personai ir vai tiek garantēta, kopiju.

 6. Iesniedzot iesniegumu par atteikšanos no Latvijas pilsonības, persona veic valsts nodevas samaksu. Ja personai ir tiesības uz samazinātu valsts nodevas likmi, tā iesniedz dokumentu, kas apliecina personas tiesības maksāt samazinātu valsts nodevas likmi.

 7. Pārvalde, pārbaudot personas sniegto informāciju un tās atbilstību [Pilsonības likuma](http://www.likumi.lv/doc.php?id=57512) 23.panta ceturtajai daļai, rakstiski pieprasa informāciju Valsts ieņēmuma dienestam, Iekšlietu ministrijas Informācijas centram, Ārlietu ministrijai par materiālās palīdzības piešķiršanu personai, kura nonākusi ārkārtas situācijā ārvalstī, un Tieslietu ministrijas Uzturlīdzekļu garantiju fondam – par to, vai personai nav nodokļu, nodevu vai citu obligāto maksājumu parādu.

 8. Šo noteikumu 7.punktā minētā iestāde 15 dienu laikā no pieprasījuma saņemšanas dienas sniedz atbildi uz pārvaldes pieprasījumu, bet, ja ir nepieciešama papildu pārbaude, – mēneša laikā.

 9. Pēc dokumentu pārbaudes pārvaldes priekšnieks vai viņa pilnvarota amatpersona pieņem lēmumu:

 9.1. par personas atzīšanu par Latvijas pilsonību zaudējušu;

 9.2. par atteikumu atzīt personu par Latvijas pilsonību zaudējušu.

**III. Latvijas pilsonības atņemšana**

10. Ja pārvaldei ir iemesls uzskatīt, ka Latvijas pilsonis ir ieguvis citas valsts pilsonību, neiesniedzot Pilsonības likuma 23.panta otrajā un trešajā daļā noteikto iesniegumu par atteikšanos no Latvijas pilsonības, pārvalde, veicot pārbaudi, noskaidro:

 10.1. kad persona ir ieguvusi Latvijas pilsonību;

 10.2. kādas valsts pilsonību persona ir ieguvusi un, ja iespējams - kad iegūta attiecīgās valsts pilsonība un iegūšanas pamatojumu;

 10.3. vai persona ir iesniegusi iesniegumu par atteikšanos no Latvijas pilsonības;

 10.4. vai persona saņēmusi Ministru kabineta atļauju saglabāt citas valsts pilsonību.

 11. Ja pārvaldei ir iemesls uzskatīt, ka Latvijas pilsonis bez Ministru kabineta atļaujas brīvprātīgi dien kādas citas valsts bruņotajos spēkos vai militārā organizācijā, izņemot gadījumus, kas noteikti Pilsonības likuma 24.panta pirmās daļas 2.punktā, pārvalde, veicot pārbaudi, noskaidro:

 11.1. kādas valsts bruņotajos spēkos vai militārā organizācijā persona dien;

11.2. vai personas dienests kādas citas valsts bruņotajos spēkos vai militārā organizācijā ir brīvprātīgs;

 11.3. vai Ministru kabinets ir atļāvis personai dienēt kādas citas valsts bruņotajos spēkos vai militārā organizācijā;

 11.4. vai persona ir ieguvusi citas valsts pilsonību.

 12. Ja pārvaldei ir iemesls uzskatīt, ka persona, apliecinot piederību Latvijas pilsonībai vai naturalizējoties, ir apzināti sniegusi nepatiesas ziņas vai noklusējusi faktus, kas attiecas uz Latvijas pilsonības iegūšanas vai atjaunošanas nosacījumiem, pārvalde, veicot pārbaudi, noskaidro:

12.1. kad persona ieguvusi Latvijas pilsonību;

 12.2. kuras no personas sniegtajām ziņām ir bijušas nepatiesas;

 12.3. kādus faktus, kas ir šķērslis Latvijas pilsonības iegūšanai vai atjaunošanai, persona ir noklusējusi;

 12.4. kas liecina par to, ka nepatiesās ziņas ir sniegtas apzināti.

 13. Ja pārvaldei ir iemesls uzskatīt, ka persona veikusi darbību, kas vērsta uz vardarbīgu Latvijas Republikas valsts varas gāšanu, publiski aicinājusi vardarbīgi gāzt Latvijas Republikas Satversmē nostiprināto valsts varu vai vardarbīgi grozīt valsts iekārtu, publiski aicinājusi veikt vai veikusi organizatoriskas darbības, kas vērstas uz Latvijas Republikas valstiskās neatkarības likvidēšanu, pārvalde, veicot pārbaudi, noskaidro:

 13.1. vai tiesas spriedums, ar kuru persona atzīta par vainīgu noziedzīga nodarījuma izdarīšanā, stājies likumīgā spēkā;

 13.2. vai persona ir ieguvusi citas valsts pilsonību.

 14. Veicot pārbaudi, pārvaldei ir tiesības bez maksas saņemt informāciju no fiziskas vai juridiskas personas, valsts pārvaldes iestādēm, kā arī izmantot dokumentus, ekspertīzes materiālus un citus pierādījumus.

 15. Pēc dokumentu pārbaudes pārvaldes priekšnieks vai viņa pilnvarota amatpersona pieņem lēmumu:

 15.1. par Latvijas pilsonības atņemšanu;

 15.2. par pārbaudes lietas izbeigšanu, ja pārbaudē nav konstatēti apstākļi, kas var būt Latvijas pilsonības atņemšanas iemesls.

**IV. Latvijas pilsonības atjaunošana**

16. Persona iesniegumu par Latvijas pilsonības atjaunošanu iesniedz pārvaldē personiski, pa pastu, vai elektroniski normatīvajos aktos noteiktajā kārtībā vai ar Latvijas diplomātiskās un konsulārās pārstāvniecības starpniecību.

 17. Persona iesniegumā apliecina, ka uz to neattiecas Pilsonības likuma 11.pantā noteiktie ierobežojumi Latvijas pilsonības iegūšanai. Ja persona kādā citā valstī ir notiesāta par noziedzīga nodarījuma izdarīšanu, kas kvalificējams kā noziedzīgs nodarījums arī Latvijā, taču kompetenta starptautiska organizācija vai starptautiska tiesa ir atzinusi, ka šis spriedums ticis pieņemts, neievērojot taisnīgas tiesas vai soda samērīguma principus, persona uzrāda atbilstošo starptautiskās organizācijas vai starptautiskās tiesas nolēmumu.

 18. Iesniedzot iesniegumu par Latvijas pilsonības atjaunošanu, persona uzrāda personu apliecinošu dokumentu un veic valsts nodevas samaksu. Ja dokumenti tiek nosūtīti pa pastu vai elektroniski, iesniegumam pievieno personu apliecinoša dokumenta kopiju. Savukārt, ja personai ir tiesības uz samazinātu valsts nodevas likmi, tā iesniedz dokumentu, kas apliecina personas tiesības maksāt samazinātu valsts nodevas likmi.

 19. Lai pārbaudītu personas atbilstību Pilsonības likuma 11.pantā minētajām prasībām, pārvalde rakstiski informāciju pieprasa:

19.1. Satversmes aizsardzības birojam un Valsts policijai par personas atbilstību Pilsonības likuma 11.panta pirmās daļas 1.punktā minētajām prasībām;

19.2. Drošības policijai par personas atbilstību Pilsonības likuma 11.panta pirmās daļas 1.punkta a), b) un c) apakšpunktā minētajām prasībām;

19.3. Noziedzīgi iegūtu līdzekļu legalizācijas novēršanas dienestam par personas atbilstību Pilsonības likuma 11.panta pirmās daļas 1.punkta d) apakšpunktā minētajām prasībām;

19.4. Militārās izlūkošanas un drošības dienestam par personas atbilstību Pilsonības likuma 11.panta pirmās daļas 2.punktā minētajām prasībām;

19.5. Totalitārisma seku dokumentēšanas centram par personas atbilstību Pilsonības likuma 11.panta pirmās daļas 4.punktā minētajām prasībām;

19.6. Iekšlietu ministrijas Informācijas centram par personas atbilstību Pilsonības likuma 11.panta pirmās daļas 5.punktā minētajām prasībām;

19.7. Valsts ieņēmuma dienestam, Iekšlietu ministrijas Informācijas centram, Ārlietu ministrijai par materiālās palīdzības piešķiršanu personai, kura nonākusi ārkārtas situācijā ārvalstī, un Tieslietu ministrijas Uzturlīdzekļu garantiju fondam par personas atbilstību Pilsonības likuma 11.panta pirmās daļas 7.punktā minētajām prasībām;

 19.8. Ārlietu ministrijai par personas atbilstību Pilsonības likuma 11.panta pirmās daļas 5.punktā paredzētajam izņēmumam, ja persona uzrādījusi šo noteikumu 17.punktā minēto dokumentu.

 20. Pārvalde ir tiesīga pieprasīt informāciju citām valsts pārvaldes iestādēm, ja ir nepieciešams pārliecināties par personas atbilstību Pilsonības likuma nosacījumiem.

21. Šo noteikumu 19.punktā minētā iestāde 15 dienu laikā no pieprasījuma saņemšanas dienas sniedz atbildi uz pārvaldes pieprasījumu, bet, ja ir nepieciešama papildu pārbaude, – sešu mēnešu laikā.

 22. Pēc dokumentu pārbaudes pārvaldes priekšnieks vai viņa pilnvarota amatpersona pieņem lēmumu:

 22.1. par Latvijas pilsonības atjaunošanu;

 22.2. par atteikumu atjaunot Latvijas pilsonību, ja lietā esošie dokumenti neapstiprina personas tiesības atjaunot Latvijas pilsonību.

**V. Noslēguma jautājumi**

23. Atzīt par spēku zaudējušiem Ministru kabineta 2011.gada 7.jūnija noteikumus Nr.430 „Latvijas pilsonības zaudēšanas un atjaunošanas dokumentēšanas kārtība (Latvijas Vēstnesis, 2011, 91.nr.).

 24. Noteikumi stājas spēkā 2013.gada 1.oktobrī.

Ministru prezidents V.Dombrovskis

Iekšlietu ministrs R.Kozlovskis

Iekšlietu ministrs \_\_\_\_\_\_\_\_\_\_\_\_\_\_\_\_\_\_\_ R.Kozlovskis

Vīza: valsts sekretāres pienākumu izpildītāja \_\_\_\_\_\_\_­\_\_\_\_\_\_\_\_\_\_ I.Aire

29.08.2013.; 16:14

1185

Z.Zeimule

67219485, zane.zeimule@pmlp.gov.lv